Sklep I R 144/2009
Datum: 2009-11-11T01:00:00.000+01:00
ecli: ECLI:SI:VSRS:2009:I.R.144.2009
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: spor o pristojnosti - izvršba - spor iz najemnih razmerij - izključna krajevna pristojnost

## Jedro

Za odločitev o razveljavitvi najemne pogodbe je izključno krajevno pristojno sodišče, na območju katerega leži nepremičnina, na katero se pogodba nanaša.

## Obrazložitev

Za odločanje v tej zadevi je pristojno Okrajno sodišče v Novem mestu.

OBRAZLOŽITEV:

1. Tožnica je pri Okrožnem sodišču v Kopru vložila tožbo za plačilo odškodnine in za razveljavitev najemne pogodbe glede nepremičnine na naslovu ... v Novem mestu. Okrožno sodišče v Kopru se je izreklo za stvarno nepristojno za odločanje glede zahtevka za razveljavitev najemne pogodbe in v tem delu zadevo odstopilo v odločanje Okrajnemu sodišču v Kopru.

2. Okrajno sodišče v Kopru je sprožilo spor o pristojnosti. Navedlo je, da je po prvem odstavku 57. člena Zakona o pravdnem postopku (v nadaljevanju ZPP) za sojenje v sporih iz zakupnih in najemnih razmerij izključno krajevno pristojno sodišče, na območju katerega nepremičnina leži. Glede na to meni, da je za sojenje v zadevi pristojno Okrajno sodišče v Novem mestu.

3. V obravnavani zadevi gre sicer za spor o pristojnosti med sodiščema z območja istega višjega sodišča. Ker pa je po stališču sodišča, ki je sprožilo spor, pristojno tretje sodišče, ki je z območja drugega višjega sodišča, je za odločitev v sporu pristojno Vrhovno sodišče Republike Slovenije (drugi odstavek 25. člena Zakona o pravdnem postopku – v nadaljevanju ZPP).

4. V skladu s prvim odstavkom 57. člena ZPP je za sojenje v sporih iz zakupa ali najema nepremičnin izključno krajevno pristojno sodišče, na območju katerega leži nepremičnina. Tožnica je postavila zahtevek za razveljavitev najemne pogodbe glede nepremičnine, ki leži na območju Okrajnega sodišča v Novem mestu. Za odločanje v zadevi je po navedenem ne glede na dogovor o krajevni pristojnosti, ki sta ga sklenili stranki najemne pogodbe, pristojno Okrajno sodišče v Novem mestu.